
ОБЩИНА БЕЛЕНЕ, ОБЛАСТ ПЛЕВЕН


ДО 

ОБЩИНСКИ СЪВЕТ

ГР. БЕЛЕНЕ
П Р Е Д Л О Ж Е Н И Е
от Милен Павлов Дулев – Кмет на община Белене

Относно: Участие на Община Белене по програма за трансгранично сътрудничество Интеррег „Дунавски регион“ 2021-2027 (Interreg Danube Region 2021-2027)
УВАЖАЕМИ ГОСПОДИН ПРЕДСЕДАТЕЛ,
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Управляващият орган на Програмата Интеррег „Дунавски регион“ (Interreg Danube Region) обяви Трета покана за представяне на проектни предложения, посветена на Покана за предложения (ППР) за финансова подкрепа на специфичните цели по програмни приоритети 1, 2, 3 и 4: специфични цели SO1.2, SO2.1, SO2.2, SO2.3, SO3.1, SO3.2, SO4.2, с краен срок 15.12.2025 г. – 14:00 часа.
Програмата предлага финансова подкрепа за транснационални проекти, допринасящи за развитието на по-иновативен, устойчив и по-социален Дунавски регион. Програмата е разработена в рамките на целта за териториално сътрудничество на Европейския съюз. Уникалността на програмата се състои в предлагането на платформа за сътрудничество в стратегически области между държави-членки на ЕС и държави-партньори извън ЕС в Дунавския регион.
По поканата е предвидено финансиране от Европейския фонд за регионално развитие в размер на 80 % от бюджета на проектното предложение, национално финансиране в размер на 15 % от размера на бюджета на проектното предложение и 5 % от бюджета на проектното предложение представляват собствен принос от страна на одобрения кандидат. 

Поканата е насочена към бенефициенти в допустимия регион на Програмата, обхващащ 14 държави, 9 от които са държави-членки на ЕС (Австрия, България, Хърватия, Чехия, Унгария, Германия: Баден-Вюртемберг и Бавария, Румъния, Словакия и Словения) и 5 ​​държави-кандидатки (Босна и Херцеговина, Република Молдова, Черна гора, Сърбия и Украйна с четири области: Чернивска област, Ивано-Франковска област, Закарпатска област, Одеска област).
Във връзка с публикувана трета покана за набиране на проектни предложения по Програма за трансгранично сътрудничество Интеррег „Дунавски регион“, Община Белене има възможност да участва като водещ партньор в проектно предложение „Алианс за дунавска стратегия за електронна мобилност: Трансграничен преход към нисковъглероден транспорт“ в рамките на Приоритетна ос 2 „По-зелен, нисковъглероден Дунавски регион”, Специфична цел 2.1 Подкрепа за екологизиране на енергийния и транспортния сектор в Дунавския регион чрез засилване на интеграцията на възобновяеми енергийни източници.

Основните дейности, предвидени за изпълнение в проекта:

· Съвместна оценка, проучване и стратегическо планиране за електрическа мобилност:

· Базови анализи в трите общини;
· Транснационално проучване и разработване на обща стратегия за електромобилност;

· Местно планиране и изграждане на капацитет

· Подробни местни анализи във всяка община;
· Разработване на местни планове за електромобилност;

· Обучения за общински екипи и разработване на оперативни наръчници.

· Пилотни демонстрационни дейности
· Закупуване на електрически превозни средства – Община Турчени: 1 микробус и 1 електробус; Община Белене: 1 микробус; Община Чадър-Лунга: 1 микробус;
· Тестване на маршрути, мониторинг на данни и изготвяне на съвместни пилотни отчети.

· Обмен на опит и репликация на резултатите

· Транснационални учебни посещения;
· Тематични семинари;
· Изготвяне на наръчник с добри практики и модели за приложение в други общини от Дунавския регион.

Проектът предвижда активни комуникационни дейности и ангажиране на обществеността във всички участващи общини.
Общият бюджет на проекта е 1 900 000 евро, от които за Община Белене са предвидени 700 000 евро, със следното съотношението на финансиране:

· 80 % – Европейски фонд за регионално развитие;

· 15 % – Национално съфинансиране;

· 5 % – собствен принос на Община Белене.

Срокът за изпълнение на проекта е до 30 месеца, като индикативният старт е юни 2026 г.
Предвид гореизложеното, предлагам Общински съвет – Белене да вземе следните решения: 
РЕШЕНИЯ:

На основание чл. 21, ал. 1, т. 6 и т. 23, чл. 59 и чл. 61 от ЗМСМА, чл. 60, ал. 1 от АПК и съгласно Условията за кандидатстване по Програма Интеррег „Дунавски регион“, Общински съвет – Белене:
1. Дава съгласие Община Белене да участва в подготовката, кандидатстването и изпълнението като водещ партньор, заедно с Община Турчени (Румъния) и Община Чадър-Лунга (Република Молдова) като проектни партньори, в проектно предложение „Алианс за дунавска стратегия за електронна мобилност: Трансграничен преход към нисковъглероден транспорт“ по Третата покана за представяне на проектни предложения, в рамките на Приоритетна ос 2 „По-зелен, нисковъглероден Дунавски регион”, Специфична цел 2.1 Подкрепа за екологизиране на енергийния и транспортния сектор в Дунавския регион чрез засилване на интеграцията на възобновяеми енергийни източници на Програма „Интеррег Дунавски регион“ 2021-2027.

2. Дава съгласие Община Белене да участва в подготовката и реализацията на Проектното предложение по т.1 от настоящото решение като водещ партньор. 
3. Дава съгласие партньорство да се създаде с участието на партньорите:  Община Турчени (Румъния), Община Чадър-Лунга (Молдова).
4. Одобрява текста на Споразумението за партньорство по образец на Програмата Интеррег „Дунавския регион“ 2021-2027.
5. Определя г-н Милен Павлов Дулев – кмет на община Белене за лице, което да представлява Община Белене в партньорството по проекта и да подпише всички необходими документи във връзка с кандидатстването и изпълнението.
6. Дава съгласие изискуемото съфинансиране от 5% – собствен принос на Община Белене като процент от крайния бюджет по проекта за общината, да се осигури от бюджета на Община Белене.
7. Възлага на кмета на Община Белене да извърши всички необходими правни и фактически действия при и по повод изпълнението на взетите решения.
8. Допуска предварително изпълнение на основание чл. 60, ал.1 от АПК

Мотиви за допускане на предварително изпълнение на решението:

На основание чл. 60, ал. 1 от АПК се предлага допускане на предварително изпълнение, тъй като крайният срок за кандидатстване е 15.12.2025 г. и изисква незабавни действия. Пропускането на срока би причинило значителни и трудно поправими вреди за общината, изразяващи се в загуба на възможност за финансиране на дейности от висок обществен интерес. Предварителното изпълнение не засяга права и законни интереси на трети лица.
      Приложение: 

1. Линк към Третата покана по Програма Интеррег „Дунавски регион“ 2021–2027

2. Споразумение за партньорство /Приложение към апликационната форма/ – по образец

С уважение,

Милен Дулев

Кмет на Община Белене

